ເນໂຕ້ໃຊ້ເຮຣີຄອບເຕີ້ ເປັນເທື່ອທຳອິດ ໃນລີເບຍ
ອົງການເນໂຕ້ ໃຊ້ເຮືອບິນເຮຣີຄອບເຕີ້ ທຳການໂຈມຕີເປັນເທື່ອທຳອິດ ໃນປະເທດລີເບຍ
ອົງການເນໂຕ້ໄດ້ເສີມຂະຫຍາຍການປະຕິບັດງານທາງທະຫານໃນລີເບຍໃນວັນເສົາມື້ນີ້ໂດຍ ໄດ້ສົ່ງເຮືອບິນເຮຣີຄອບເຕີ້ເປັນເທື່ອທຳອິດບິນໃນລະດັບຕໍ່າໄປໂຈມຕີທີ່ຕັ້ງທາງທະຫານ ທີ່ ຈົງຮັກພັກດີຕໍ່ຜູ້ນຳລີເບຍທ່ານ Moammar Gadhafi ອົງການເນໂຕ້ກ່າວວ່າ ເຮືອບີນເຮຣີຄອບເຕີ້ Apache ຂອງອັງກິດ ພ້ອມທັງເຮຣີຄອບເຕີ້ Tiger ແລະ Gazelle ຂອງຝຣັ່ງໄດ້ບິນໄປປະຕິບັດງານທຳການໂຈມຕີ ພວກເຈົ້າໜ້າທີ່ ທະຫານກ່າວວ່າມີເປົ້າໝາຍປະມານ 20 ບ່ອນໄດ້ຖືກທຳລາຍຮວມທັງທີ່ຕັ້ງເຣດ້າແຫ່ງນຶ່ງ ແລະດ່ານກວດອີກແຫ່ງນຶ່ງ ໃນການບິນປະຕິບັດງານເທື່ອທຳອິດ ນັບແຕ່ພວກຜູ້ນຳຂອງອັງ ກິດແລະຝຣັ່ງ ໃຫ້ການອະນຸມັດ ກ່ຽວກັບການນຳໃຊ້ເຮືອບິນເຮຣີຄອບເຕີ້ ເມື່ອໄວໆມານີ້ ເຮຣີຄອບເຕີ້ທັງ 3 ລຳໄດ້ຕິດລູກສອນໄຟທີ່ສາມາດຍິງຈາກອາກາດໃນໄລຍະໄກເຂົ້າໃສ່ເປົ້າ ໝາຍຕ່າງໆທີ່ຕັ້ງໄວ້ລ່ວງໜ້າໂດຍເຣດ້າກ່ອນທີ່ຈະມີການຍິງລູກສອນໄຟເຫຼົ່ານີ້ ຜູ້ບັນຊາການກຳລັງເນໂຕ້ໃນລີເບຍ ນາຍພົນ Charles Bouchard ແຫ່ງການາດາກ່າວ ວ່າ ການໂຈມຕີດ້ວຍຄວາມສຳເລັດແມ່ນສະແດງໃຫ້ເຫັນເຖິງຄວາມສາມາດອັນພິເສດຈາກ ການໂຈມຕີຂອງເຮືອບິນເຮຣີຄອບເຕີ້ ການນຳໃຊ້ເຮືອບິນເຮຣີຄອບເຕີ້ ເພື່ອບິນຕໍ່າໆ ທຳ ການໂຈມຕີນີ້ຈະເຮັດໃຫ້ຄວາມເປັນໄປໄດ້ໃນການບາດເຈັບລົ້ມຕາຍຂອງພົນລະເຮືອນໝົດ ໄປເຖິງແມ່ນອາດຈະມີຄວາມຫລໍ່ແຫຼມຕໍ່ການຖືກຍິງໂດຍລູກສອນໄຟ ຈາກພາກພື້ນດິນຫາ ອາກາດກໍຈິງ ໃນໄລຍະສອງສາມມື້ຜ່ານມານີ້ພວກກະບົດທີ່ພະຍາຍາມຂັບໄລ່ທ່ານ Gadhafi ອອກຈາກ ອຳນາດພວມລໍຖ້າການນຳໃຊ້ເຮືອບິນເຮຣີຄອບເຕີ້ໂຈມຕີຢູ່ ນາຍ Fatih Bashagha ຜູ້ ນຳກະບົດຄົນນຶ່ງທີ່ເມືອງ Misrata ກ່າວວ່າ ພວກນັກລົບທີ່ນັ້ນມີຄວາມດີໃຈກ່ຽວກັບການ ນຳໃຊ້ເຮືອບິນເຮຣີຄອບເຕີ້ ແລະພວກກະບົດຄົນອື່ນໆເວົ້າວ່າ ມັນໄດ້ສະແດງໃຫ້ເຫັນເຖິງ ການຢືນຢັນໃນຄວາມໝາຍໝັ້ນຕັ້ງໃຈຂອງອົງການເນໂຕ້ ເພື່ອໃຫ້ຄວາມຊ່ອຍເຫຼືອແກ່ພວກ ເຂົາເຈົ້າ ການເພີ່ມການປະຕິບັດງານທາງທະຫານ ໄດ້ມີຂຶ້ນຂະນະທີ່ພວມມີການດຳເນີນຄວາມພະ ຍາຍາມທາງດ້ານການທູດເທື່ອໃໝ່ເພື່ອຊັກຊວນໃຫ້ທ່ານ Gadhafi ສະລະອຳນາດ